Kennistrening 11 juny 2013

\* = fragen foar earstejiers
\*\* = fragen foar twaddejiers

gjin stjerke = fragen foar elkenien

|  |
| --- |
| *1. Net folle skriuwers binne wichticher foar it Frysk west dan Gysbert Japiks. 2. Dizze skriuwer hat it Frysk nei goed in ieu fan literaire stilte wer nij libben ynblaast. 3. It is him slagge en jou it Frysk wer it oansjen dat it yn de iere 16e ieu kwytrekke is. 4. Mei syn blomrike taalgebroek hat Gysbert foar in protte skriuwers in grutte ynspiraasje west. 5. Hiel wat wurden, staveringsfoarmen en wiisheden fan Gysbert libje troch yn it skriuwtaal-Frysk fan hjoed de dei. 6. Gysbert follet de wan tusken it oarkonde-Frysk en de letterkunde fan de 19e en 20e ieu.* |

1. Yn it boppesteande fragmint steane fjouwer dúdlike staveringsflaters. Korrizjearje se.

2. Yn de earste sin fan it fragmint steane ek twa grammatikale flaters. Korrizjearje dy ek.

3. Yn de twadde sin fan it fragmint stiet in stylflater. Ferbetterje dy.

4\*. De fûne grammatikale flaters binne preskriptyf, net deskriptyf. Wat wol dat sizze?

4\*\*. Önj huk iirhunert laawed Gysbert Japiks?

5. Hoe hyt de opfallende grammatikale konstruksje dy't brûkt is yn de tredde sin fan it fragmint?

6. Hoe hite de twa subtypen fan dy konstruksje?

7. Wêrom skriuwe wy "subtypen" mei in *y*, wylst wy dochs mei in iepen wurdlid te krijen hawwe?

8\*. Yn de earste sin fan fraach 4 sit in flater. Dy flater wurdt wiidweidich behannele yn it artikel 'Morfologyske tûkelteammen by de leksikale útwreiding fan it Frysk' fan De Haan & Hoekstra, dat wy by syntaksis behannele ha. Ferbetterje de flater.

8\*\*. Troch hokker politike feroaring rekke it Frysk yn de iere 16e ieu syn oansjen kwyt?

9. "Gysbert Japiks" is in namme. Nammen hawwe neffens semantisy gjin betsjutting, mar wol wat oars. Wat is dat?

10. Wy kinne sizze dat Gysbert Japiks de alderearste oanset jûn hat ta standerdisaasje fan it Frysk. In taal kin ek destanderdisearje. Wat wol dat sizze?

11. Yn sin 5 fan it fragmint stiet it wurd "wiisheden". Wêrom is dat morfologysk wat eigenaardich?

12\*. By ATTK ha wy de folgjende trije fisys op taal behannele: de strukturele, de funksjonele en de ynteraksjonele. Hokker fan dy fisys hie Gysbert nei alle gedachten op it Frysk? Ljochtsje dyn antwurd ta.

12\*\*. As wy de earste sin fan it fragmint yn it Noard-Frysk oersette wolle, dan moatte wy foar de oersetting fan "folle" kieze tusken de wurden "maning" en "foole". Hokker fan dy twa moatte wy kieze en wêrom?

13\*. Stel dat Gysbert Japiks sizze soe: "Ik gean moarn nei stêd". Hokker stêd soe er dan bedoele?

13\*\*. It Frysk fan Gysbert Japiks wurdt almeast "Midfrysk" neamd. Reitze Jonkman en Arjen Versloot brûke in oare oantsjutting foar it Frysk fan dy tiid. Hokker namme brûke sy?

14\*. Yn hokker sin yn it fragmint fine wy in IPI?

14\*\*. Waard der yn Gysbert syn tiid Frysk praat yn it Grinslanner Westerkertier? Ljochtsje dyn antwurd ta.

15\*. Wat betsjut it wurd "wan" yn sin 6 fan it fragmint en wêr komt it wei?

15\*\*. Yn it Frysk en Nederlânsk fan Gysbert komme Frânske lienwurden foar. Dochs hie Fryslân yn dy tiid noch noait troch de Frânsen beset west. Hoe binne dy Frânske wurden dan yn Fryslân bedarre?